**Lişeţa, raţa şi gâsca**

*Grigore Alexandrescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Spun că-n vara trecută o lişeţă ş-o raţă,

Ai lebedei de baltă consilieri privaţi,

Supt preşedinţa gâştei s-au strâns de dimineaţă

Pe lac la Cişmegiu; acolo invitaţi

Erau din înalt ordin a hotărî în sfat

O pricină de stat,

Adică prin dezbateri adânc să chibzuiască

Pentru un peşte mare, cu ce sos să-l gătească.

Căci lebăda gâtoasă

Voia să dea o masă;

Mare le fu gâlceava şi lungă convorbirea:

Prezidentul le zise: „Fraţilor senatori!

Să lăsăm chibzuirea,

Pricina, cum să vede, e foarte delicată,

Şi dup-a mea părere trebuie amânată:

Veniţi mâine în zori.”

Propunerea aceasta cu toţi o aplaudară

Şi pentru-ntâia oară

Pe gâscă lăudară

Pentru a ei idee, apoi se risipiră

Şi a doua zi iară l-acelaşi loc veniră.

Pân-a doua zi însă ştiţi ce s-a întâmplat?

Fiind vară şi soare şi o căldură mare,

Peştele s-a stricat

Şi racii l-a mâncat.

Cuvintele-aci scrise să nu vă pară glume;

Consiliuri d-acestea vedem destule-n lume,

Şi la noi mai ales

Se-ntâmplă foarte des.